Ադանայի կոտորած

**Ադանայի կոտորածը** վերաբերում է 1909 թվականի ապրիլի 1-4 և 12-14-ին Օսմանյան Թուրքիայի Ադանայի և Հալեպի վիլայեթների հայ բնակչության զանգվածային ջարդին։

Կազմակերպվել է թուրքական իշխանությունների կողմից։ Աբդուլ Համիդ II-ի տապալումը և սահմանադրության հռչակումը (1908) էական փոփոխություն չմտցրեցին արևմտահայերի դրության մեջ, սակայն աշխուժություն առաջացրեցին ազգային-քաղաքական կյանքում։ Ադանայի և ընդհանրապես Կիլիկիայի հայերը, որոնք ինքնապաշտպանությամբ դիմակայել էին 1890-ական թվականների ջարդերին, կարողացան առաջադիմել տնտեսական, մշակութային և հասարակական ասպարեզներում՝ իրենց ձեռքում կենտրոնացնելով երկրամասի առևտուրն ու արդյունաբերությունը։ Սահմանադրական կարգերից դժգոհ թուրքական հետադիմական ուժերն սկսեցին հայերին ամբաստանել որպես «հուրիեթ» (նկատի ունենալով սահմանադրական կարգերի հաստատումը Թուրքիայում) բերողների, որոնք իբր դրանով հետապնդում էին իշխանությունը թուրքերից խլելու և «հայկական թագավորությունը» վերականգնելու նպատակ։

1909 թվականի մարտի 31-ին Ադանայի վալիի գլխավորությամբ կայացավ նահանգային խորհրդի նիստ, ուր ընդունվեց հայերին ոչնչացնելու որոշում։ Ջարդն սկսելու վերաբերյալ հատուկ գաղտնի գրություններ ուղարկվեցին գավառներ։ Կոտորածի նախօրեին իշխանությունները մեծաքանակ զենք ու զինամթերք բաժանեցին իսլամադավան բնակչությանը, բանտերից արձակեցին շուրջ 500 ոճրագործների։ Ապրիլի 1-ին թուրք ամբոխը խուժեց քաղաքի փողոցները, հրապարակները, թաղամասերը և սկսեց կոտորել հայերին։ Առաջին ջարդը տևեց երեք օր։ Ապրիլի 12-ին կարգ ու կանոնը «վերականգնելու» նպատակով Ռումելիայից Ադանա ուղարկված երիտթուրքական վաշտերի քաղաքում երևալն առիթ հանդիսացավ վերսկսելու ջարդը, որն իր չափերով և իրականացման եղանակներով գերազանցեց նախորդին։

Խուժանի հետ կոտորածին մասնակցեցին տեղ հասած կանոնավոր զորամասերը։ Ջարդեր տեղի ունեցան Ադանայի բոլոր գավառներում և Հալեպի վիլայեթի արևմտյան և հյուսիսային մի շարք հայաբնակ շրջաններում։ Ադանայի կոտորածին զոհ գնաց շուրջ 30000 մարդ, որից ավելի քան 20000-ը՝ Ադանայի վիլայեթում։ Ավերվեցին ու հրկիզվեցին տասնյակ հայաբնակ քաղաքներ ու գյուղեր։ Դորթյոլը, Հաճընը, Սիսը, Զեյթունը, Շեյխ-Մուրատը, Ֆընտըճագը և մի շարք այլ բնակավայրեր հերոսական ինքնապաշտպանությամբ կասեցրին տասնյակ հազարավոր թուրքերի հարձակումը և փրկվեցին ջարդից։ Երիտթուրքերը դատաքննություն սկսեցին, սակայն դա ձևական բնույթ էր կրում. կառավարությունը ցանկանում էր գոհացնել «եվրոպական հասարակական կարծիքը», մեղմել հայ բնակչության բողոքները և իր վրայից գցել մեղսակցությունը։ Կոտորածի իսկական ղեկավարներն ու պատասխանատուները մնացին անպատիժ։

## Պատկերասրահ

Հայ երեխաները, Ադանայի կոտորած - The Armenian children, Adana massacre (1909).jpg|Հայ երեխաներ, որոնց մարմիններից Ադանայի կոտորածի ժամանակ կտրող գործիքով մսի կտորներ են պոկել և կոտրել ծնկները, 1909թ․
Armenian woman after Adana massacre.jpg|Ադանայի կոտորածի ժամանակ դանակի բազմաթիվ հարվածներ ստացած և տանջահար արված հայ կին, 1909թ․
Hanging in Adana.jpg|Ադանայի կոտորածի ժամանակ կաղախան բարձրացված հայ, 1909թ․
Adana massacre - Ադանայի կոտորած (1909) 01JPG.jpg|Ադանայի կոտորածի ժամանակ սպանված հայեր, 1909թ․
Ադանայի փլատակները Ադանայի կոտորածից հետո, Կիլիկիա - The ruins of Adana after the Adana massacre, Cilicia (1909).jpg|Ավերված Ադանան Ադանայի հայերի կոտորածից հետո, 1909թ․
Ադանայի փլատակները Ադանայի կոտորածից հետո, Կիլիկիա - The ruins of Adana after the Adana massacre, Cilicia (1909) 01.jpg|Ավերված Ադանան Ադանայի հայերի կոտորածից հետո, 1909թ․
Ադանայի փլատակները Ադանայի կոտորածից հետո, Կիլիկիա - The ruins of Adana after the Adana massacre, Cilicia (1909) 02.jpg|Ավերված Ադանան Ադանայի հայերի կոտորածից հետո, 1909թ․
Adana - Street in Christian Quarter, June '09 LCCN2014696598.jpg|Ավերված Ադանան Ադանայի հայերի կոտորածից հետո, 1909թ․
Ադանայի փլատակները Ադանայի կոտորածից հետո, Կիլիկիա - The ruins of Adana after the Adana massacre, Cilicia (1909) 03.jpg|Ավերված Ադանան Ադանայի հայերի կոտորածից հետո, 1909թ․


## Գրականություն
* *[[Հակոբ Թերզյան|Թերզյան Հ.]], Կիլիկիո աղետը, ԿՊ, 1912*
* *Աշճյան Հ., Ատանայի եղեռնը և Գոնիայե հուշեր, Նյու Յորք, 1950*

Կատեգորիա:1909 իրադարձություններ
Կատեգորիա:Թուրքիայի պատմություն
Կատեգորիա:Հայոց ցեղասպանություն
Կատեգորիա:Հույն-թուրքական հարաբերություններ
Կատեգորիա:Քրիստոնյաների ջարդեր
Կատեգորիա:Օսմանյան կայսրության պատմություն
Կատեգորիա:Օսմանյան կայսրության ջարդեր
Կատեգորիա:Օսմանյան կայսրությունում քրիստոնյաների հետապնդում